ନୂଆଦିଲ୍ଲୀ ୧୯।୧୨ଃ କୁନ୍ନୁର ହେଲିକପ୍ଟର ଦୁର୍ଘଟଣାରେ ଚିଫ୍ ଅଫ ଡିଫେନ୍ସ ଷ୍ଟାଫ (ସିଡିଏସ୍) ବିପିନ ରାୱତଙ୍କ ପରଲୋକ ହୋଇଛି। ସିଡିଏସ୍ଙ୍କ ପରଲୋକ ପରେ ପ୍ରଥମ ଥର ରାଜଧାନୀ ଦିଲ୍ଲୀରେ ଶୀର୍ଷ ସେନା କମାଣ୍ଡରଙ୍କ ଏକ ବୈଠକ ଅନୁଷ୍ଠିତ ହେବାକୁ ଯାଉଥିବା ଜଣାପଡିଛି। ଏହି କମାଣ୍ଡର ସମ୍ମିଳନୀକୁ ଭାରତୀୟ ସେନା ( ଜଳ,ସ୍ଥଳ ଓ ବାୟୁ)ଙ୍କ ୭ ପ୍ରମୁଖ କମାଣ୍ଡରଙ୍କୁ ଡକାଯାଇଛି। ବୈଠକରେ ଚୀନ୍ ସହ ସୀମା ସୁରକ୍ଷାକୁ ନେଇ ପରିସ୍ଥିତିର ସମୀକ୍ଷା ହୋଇପାରେ।
ଦେଶର ପୂର୍ବ ସୀମାରେ ପ୍ୟୁପିଲସ ଲିବରେସନ ଆର୍ମି (ପିଏଲଏ)ର ଗତିବିଧି ସମେତ ଏହାର ପରିସ୍ଥିତି ସମ୍ପର୍କରେ କମାଣ୍ଡରମାନଙ୍କୁ ଅବଗତ କରାଯିବ। ଚୀନ୍ ଏକତରଫା ଭାବେ ପୂର୍ବ ସୀମାରେ ଦାଦାଗିରି ଦେଖାଇବା ଯୋଗୁ ଗତବର୍ଷ ଏପ୍ରିଲ-ମେ ମାସରୁ ଗତିରୋଧ ଜାରି ରହିଛି। ଭାରତ ମଧ୍ୟ ଚୀନକୁ ଆକ୍ରମକ ଭାବେ ଜବାବ ଦେଇଥିଲା ସାଙ୍ଗକୁ ଅନେକ ସ୍ଥାନରେ ଚୀନ୍ ସେନାର କାର୍ଯ୍ୟକୁ ଯାଞ୍ଚ ମଧ୍ୟ କରିଥିଲା।
କ୍ଷେତ୍ରରେ ଶାନ୍ତି ଲାଗି ଭାରତର ପ୍ରୟାଶ ଜାରି ରହିଛି। ତେବେ ଶତ୍ରୁର ଉପଯୁକ୍ତ ଜବାବ ଦେବା ଲାଗି ମଧ୍ୟ ଭାରତ ସକ୍ଷମ। ଏଥିଲାଗି ଭାରତ ଅହରହ ପ୍ରୟାସ ମଧ୍ୟ ଜାରି ରଖିଛି। ଏଣୁ ଶତ୍ରୁଙ୍କ ଦୁଃସାହାସ ବାରମ୍ବାର ଭାରତ ବିଫଳ କରିପାରିଛି। ଚୀନ୍ର ପ୍ରସ୍ତୁତିକୁ ଦେଖି ଭାରତ ମଧ୍ୟ ନିଜ ପଟରୁ ସୀମାରେ ବହୁସଂଖ୍ୟକ ସେନା ଓ ଯୁଦ୍ଧାସ୍ତ୍ର ମୁତୟନ କରିଛି। ଏଣୁ ପୂର୍ବ ସୀମାରେ ଭାରତ ଭିତ୍ତିଭୂମି ସଂରଚନା ଉପରେ ମଧ୍ୟ ଏବେ ଜୋର ଦିଆଯାଉଛି ।
୨୩ ଓ ୨୪ ଡିସେମ୍ବରରେ ହେବାକୁ ଯାଉଥିବା ଏହି କମାଣ୍ଡର ସମ୍ମିଳନୀରେ ଚୀନ୍ ଓ ପାକିସ୍ତାନ ସୀମାରେ ସୁରକ୍ଷା ନେଇ ପରିସ୍ଥିତିର ହୁଏତ ସମୀକ୍ଷା ହୋଇପାରେ ବୋଲି ଅନୁମାନ କରାଯାଉଛି। ତେବେ ଏଲଏସି ନେଇ ଏଥିରେ ବିଶେଷ ଚର୍ଚ୍ଚା ହୋଇପାରେ। ଅରୁଣାଚଳ ପ୍ରଦେଶରେ ଭୀଷଣ ଥଣ୍ଡା ସତ୍ୱେ ଚୀନ୍ ଏଲଏସିରେ ବିପୁଳ ସଂଖ୍ୟାରେ ସୈନ୍ୟ ଠୁଳ କରୁଥିବାର ସୂଚନା ଆସୁଛି। ଏହା ଛଡା ବୈଠକରେ ସେନା ସଂସ୍କାର ନେଇ ମଧ୍ୟ ଆଲୋଚନା ହୋଇପାରେ ବୋଲି ଆକଳନ କରାଯାଉଛି।
ଅରୁଣାଚଳ ପ୍ରଦେଶରୁ ଲଦ୍ଦାଖ ପର୍ଯ୍ୟନ୍ତ ସୀମାର ସୁରକ୍ଷା ଦାୟିତ୍ୱ ସେନାର ପୂର୍ବ, ମଧ୍ୟ ଓ ଉତ୍ତର କମାଣ୍ଡ ଉରେ ନ୍ୟସ୍ତ। ଚୀନ୍ ସୀମାରେ ଏକ ବିସ୍ତୃତ ଅଞ୍ଚଳର ସୁରକ୍ଷା ପୂର୍ବ କମାଣ୍ଡ ସମ୍ଭାଳିଛନ୍ତି। ସିଡିଏସଙ୍କ ପରଲୋକ ପରେ କେନ୍ଦ୍ର ସରକାର ଏବେ ତାଙ୍କ ଉତ୍ତରାଧିକାରୀ ଚୟନ ପ୍ରକ୍ରିୟା ହାତକୁ ନେଇଛନ୍ତି। ଏଥିଲାଗି କେନ୍ଦ୍ର ପ୍ରତିରକ୍ଷାମନ୍ତ୍ରାଳୟ ପଦକ୍ଷେପ ମଧ୍ୟ ନେଇଛନ୍ତି। ତେବେ ସିଡିଏସ ପଦବୀ ପୂରଣ ପୂର୍ବରୁ କମାଣ୍ଡରଙ୍କ ବୈଠକକୁ ଏବେ ଗୁରୁତ୍ୱପୂର୍ଣ୍ଣ ମନେ କରାଯାଉଛି।
